
Kezelt és természetes erdők ízeltlábú közösségeinek összehasonlító vizsgálata, különös tekintettel a pókokra (Arachnida: Araneae)

    Az erdők bonyolult történelmi múlttal rendelkeznek Európa egész mérsékelt égövi
területein. Amióta az ember felfedezte az erdőben rejlő értékek kihasználásának lehetőségét
különböző célokra használta fel, az adott kor társadalmi elvárásainak, igényeinek eleget téve.
A középkori kiterjedt erdőpusztítás, majd az intenzív gazdasági célú erdőgazdálkodás ellenére,
egyes európai országokban megmaradtak az őserdők maradványai. Jelen dolgozat célja
összehasonlítani egy természetes és egy kezelt erdő ízeltlábú közösségeit a nagyobb
rendszertani csoportok (taxonok) és pókközösségek szerkezete alapján.
   A kutatás hipotézise, hogy a természetes erdők ízeltlábú közösségeiben nagyobb a
diverzitás és magasabb a természetes élőhelyeket kedvelő fajok aránya. Hipotézisünk igazolása
érdekében egy teljes évet felölelő adatgyűjtést folytattunk egy kezelt és egy természetes
erdőben. A minták begyűjtése talajcsapdák segítségével történt, négy egymást követő
periódusban.
   A két erdőtípusban összesen 7318 ízeltlábút gyűjtöttünk. Annak ellenére, hogy a kezelt
erdőrészletben nagyobb volt az egyedszám, a természetes erdőrészletben magasabb lett a
diverzitás, ami igazolja a hipotézisünket.
   A két erdőrészletben összesen 282 pókot gyűjtöttek a csapdák. Ezek közül a Cetonana
laticeps több európai országban is védett, az Anguliphantes silli endemikus Romániában, és
közel negyven éve ez az első adat róla. Élőhelyigényük alapján mindkét erdőben a
természetes és természetközeli élőhelyeket kedvelő fajok aránya volt a legmagasabb,
ugyanakkor a természetes erdőben a kimondottan természetes élőhelyeket kedvelő pókok
aránya kiemelkedő volt.
   Eredményeink igazolják a hipotézisünket és alátámasztják azt a megfigyelést, ami
szerint a pókok annak ellenére, hogy generalista ragadozók, nagyon érzékenyek az élőhelyek
minőségére és felhasználhatók, mint indikátor szervezetek hasonló kutatásokban.



